  Виталий Пронин Та нуналъёсы журналистъёсын пумиськылӥз Правительстволэн Тӧроезлэн воштӥсез Сергей Фефилов. Юрттэт сётонРоссилэн экономикаяз секыт югдур кылдэмен валче кышкан вал, ужтэк кылемъёслэн лыдзы йылыны быгатоз шуыса. Соин ик таӵе югдурлы Москва вазен ик дасяськиз: улосъёслы юрттон вылысь кун казнаын 52 миллиард манет чаклаз. Оскон кылдӥз: со пӧлысь ог 520 миллион манетэз вуоз Удмуртие но.- Шумпотоно, экономикаын югдур ужан интыос вылын ӧз шӧдӥськы шуыса, - пусйиз Сергей Фефилов. - Но таин валче Россия улосъёслы чаклам коньдонэз 5 миллиард манетозь кулэстӥз. Соин али валаськом ни: элькунамы но со шӧдскымон ичигес лыктоз. Озьы ужтэк кылисьёслэсь лыдзэс кулэстон вылысь нимысьтыз программалы 118 миллион манет кельтӥмы. Программа Москвалэн юрттэтэзтэк но, асьме кужымен, улонэ пыӵатӥське: нимысьтыз саклык висъяське инвалидъёсты уже интыянлы, егитъёслы профессия быръёнын юрттэт сётонлы но мукет.Элькунамы ужтэк кылемъёс али 1,02 процент пала, со ог 8 сюрс 780 мурт. Кылем арын та вакытэн ӵошатыса, ог 10 процентлы тросгес. Таослэн лыдзы йылӥз 16 ёросъёсын, уката но - Пичи Пурга, Дэбес, Яр палъёсын. Тэк пукисьёс ичигес кылизы Якшур-Бӧдья, Камбарка, Грак но эшшо 7 ёросъёсын.- Гужем вылтӥ ужан интыос тросгес луизы, - ватсаз Сергей Самонович. - 4 сюрс 700 пала адями аслыз инты шедьтӥз, 2 сюрс 200-лэсь ятырез кыскемын общественной ужъёсы, тыршо ни ссузъёсты туэ йылпумъям тросэз егитъёс.Уже интыянъя служба пыр туэ выль профессилы дышетскиз 1 сюрс 602 адями, со пӧлысь 148-эз - нылпиен пукись нылкышноос, 35-ез - инвалидъёс. Шаермы ужтэк кылемын 8 сюрс 780 мурт.Конвертъёсты шараянВатонэз ӧвӧл, тросэз адямиос уже интыясько нокыӵе документъёстэк, уждун басьто конвертын.- Чакламъя элькунамы таӵеос ог 200 сюрс пала, - пусйиз Правительстволэн Тӧроезлэн воштӥсез. - Соин ик али республикамы азе выль ужпум пуктэмын: законэз тӥяса уж сётӥсьёсты шараяно, кылзэс юано. Угось таӵеосын йырин бюджетэ налогъёс шӧдскымон ичигес лыкто.Конвертэн уждун бась-тӥсьёс но шуге-леке вуыны быгатозы. Нырысь ик, соослы больничнойёс, отпускнойёс ӵемысь уг тырисько. Жаляса верано, ужын шуккиськон учыръёс но луыны быгато - таӵе дыръя нокыӵе компенсация уз висъяськы. Эшшо туж пичи луоз пенсизы.- Валамон, 20-30 аресъемъёс али уг малпасько, пенсие потонзы куке но вуоз шуыса, - ватсаз Сергей Фефилов. - Но дыр вуэ вылэм. Соин ик арлыд люкаськемъя шуге-леке вуонтэм вылысь али сюлмаськоно.Конвертэн уждун бась-тӥсьёсты шараянъя эскеронъёс ортчозы тросаз предприятиосын но огазеяськонъёсын. Чакламын: выт тыронлэсь пегасьёс пӧлысь ог 30 процентэз матысь дыре ик шараямын луозы.23 сюрс манетВ. Путинлэн бюджет удысын тыршисьёслы уждун тыронъя указэз элькунамы тыро-пыдо быдэсъяське. 2012-тӥ арысен кутскыса ни, уждунзы арлы быдэ йылэ дышетон, эмъян удысын тыршисьёслэн.- Экономикаын югдурез лыдэ басьтыса, федерация соглаш кариськиз вал: уждунъёсты одно йылэтоно ӧвӧл, 2014-тӥ арен ӵошатыса, соос пичигес гинэ медаз кыле, - пусйиз Сергей Фефилов. - Элькунамы 10 удысъёсын уждун тыронъя «сюрес картаос» кылдытэмын. Со пӧлысь 6-ез азьло чакламъя быдэсъяське, озьыен, уждун йылэ. Кылемъёсаз - ичигес уг кыльы.Республикаямы шоро-куспо уждун туннэ нуналлы 23 сюрс 421 манет пусъемын. Улыны чаклам минимумлэсь ӧжыт доходэн семьяос 2013-тӥ арын 11,1 процент, кылем арын 11,2 процент вал.Уждунэз дыраз тыронэз элькун Правительство ялан чакласа возе. Туннэ нуналлы 5 предприятиын со ӝегаса вуэ, 3-ез со пӧлысь банкрот калэ вуэмын. Таослэн 61,2 миллион манет пала тыронъёссы люкаськемын, 1 сюрс 354 мурт уждунтэк кылемын. Уката трос тыриськонъёс лэсьтӥськон удысын - 38,3 миллион манет пала, вуз поттон удысын - 19,4 миллион манет пала, чорыг будэтонын - 1,6 миллион манет, гурт удысын, нюлэс дасянын - 1,9 миллион манет. Уждун тырисьтэм предприятиос сярысь нимысьтыз верано ке, 2-ез - Каракулино ёросысь: «Рыбхоз «Прикамье» предприятие но «Русь» огазеяськон, 3-ез - Глазовысь: Лэсьтӥськонъя Чепца управление, «УЗСМ» но «ФОРМЗ» огазеяськонъёс. Таосъя ужпум нимысьтыз эскеремын луоз.Элина Кумачёва Туспуктӥз Александр Горбунов Теги: экономика югдур  